Na temelju članka 58. Statuta Centra za odgoj i obrazovanje Čakovec, čl. 70. st. 2. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 16/12, 86/12, 94/13, 152/14 i 7/17), a u svezi s čl. 17. st. 3., 4., 5. i 6. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN 132/13), čl. 43. Zakona o zaštiti na radu (NN 71/14, 118/14 i 154/14), čl. 5. i 6. Zakona o zaštiti osobnih podataka (NN 103/03, 118/06, 41/08, 130/11 i 106/12), Školski odbor Centra za odgoj i obrazovanje Čakovec na sjednici održanoj dana 31.05.2017. godine donosi

**P R A V I L N I K**

**o video nadzoru u**

**Centru za odgoj i obrazovanje Čakovec**

**I. OPĆE ODREDBE**

**Članak 1.**

(1) Ovim Pravilnikom o video nadzoru u Centru za odgoj i obrazovanje Čakovec (dalje u tekstu: Pravilnik) definira se svrha i opseg podataka koji se prikupljaju, način i vrijeme čuvanja te uporaba snimljenih podataka, zaštita prava učenika, radnika te ostalih korisnika usluga Centra za odgoj i obrazovanje Čakovec (dalje u tekstu: Centar), kao i svih drugih osoba koje se nađu u Centru.

(2) Ovaj Pravilnik primjenjuje se na odgovarajući način sukladno zakonskim i podzakonskim aktima te aktima Centra kojima se uređuje i regulira zaštita osobnih podataka i provedba sustava tehničke zaštite.

(3) Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**II. SVRHA VIDEO NADZORA**

**Članak 2.**

(1) Sustav video nadzora koristi se radi zaštite sigurnosti učenika, radnika, posjetitelja/stranaka i svih drugih osoba koje se nađu u Centru.

(2) Sustav video nadzora, uz navedeno u stavku 1. ovog članka, koristi se i za sprečavanje nepoželjnih oblika ponašanja u prostoru Centra i oko njega, odnosno protupravnih radnji usmjerenih prema osobama iz st. 1. ovog članka te školskoj imovini.

(3) Snimke koje su snimljene sustavom video nadzora mogu se koristiti isključivo za navedeno u stavku 1. i 2. ovog članka.

**III. OPSEG, NAČIN I VRIJEME ČUVANJA PODATAKA**

**Članak 3.**

(1) Sustav video nadzora snima unutarnji prostor Centra (prostor hodnika u prizemlju i na katu) te vanjski prostor Centra (dva ulaza u Centar, prostor neposredno oko Centra).

(2) Snimljeni podaci čuvaju se na video snimaču najdulje 30 dana od dana nastanka, a nakon navedenog roka snimke se trajno brišu.

(3) Odredba stavka 2. ovog članka ne odnosi se na slučajeve počinjenja težih oblika neprimjerenih ponašanja i kaznenih djela, oštećenja ili uništenja imovine i sl., kada se prikupljeni podaci o takvim događajima mogu čuvati kao dokazni materijal te na pisani zahtjev ustupiti nadležnim institucijama i tijelima.

(4) Snimke kojima se dokazuje povreda svrhe nadzora pohranit će se na optički disk (CD, DVD i sl.) te čuvati sukladno stavku 3. ovog članka.

**IV. ZAŠTITA PRAVA UČENIKA, RADNIKA I SVIH DRUGIH OSOBA KOJE SE NAĐU U CENTRU**

**Članak 4.**

(1) Ravnatelj Centra dužan je osigurati da se na vidnom mjestu pri ulasku u prostor Centra, kao i u unutrašnjosti prostorija, istakne obavijest da se prostor Centra nadzire sustavom tehničke zaštite.

(2) Podaci prikupljeni korištenjem sustava video nadzora nalaze se na snimaču koji je zaključan u, za to posebno namijenjenom, sigurnosnom ormaru u školskoj knjižnici/informatičkoj učionici te su zaštićeni korisničkim imenom i lozinkom.

(3) Pristup podacima, odnosno uvid u sadržaj nastao korištenjem sustava video nadzora imaju ravnatelj Centra i radnik kojeg je ravnatelj imenovao kao osobu za zaštitu osobnih podataka.

(4) Pristup podacima, odnosno uvid u sadržaj nastao korištenjem sustava video nadzora, osim osobama navedenim u st. 3. ovog članka, moguć je i u drugim slučajevima određenim zakonom, podzakonskim aktima i aktima Centra.

(5) Radi objektivnog utvrđivanja neprimjerenog oblika ponašanja ili štetnog događaja, pristup podacima, odnosno uvid u sadržaj nastao korištenjem sustava video nadzora, imaju službene osobe nadležnih institucija, učenici i njihovi roditelji (skrbnici), radnici Centra, posjetitelj/stranka i svaka druga osoba koje se nađu u Centru, uz prethodni pisani zahtjev, odnosno odobrenje ravnatelja.

(6) Centar je dužan voditi službenu evidenciju svih uvida u sadržaje nastale korištenjem sustava video nadzora radi sprečavanja njihove zlouporabe.

(7) Svi pregledavani sadržaji od strane osoba iz stavka 5. ovog članka podliježu postupanju iz članka 3. ovog Pravilnika.

(8) Presnimavanje i pohrana sadržaja nastalog korištenjem sustava video nadzora na druge medije kao i daljnje korištenje istog, dopušteni su isključivo u slučajevima određenim zakonom.

(9) Ravnatelj, kao niti bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene, a raspolaganje snimkama dopušteno je samo ravnatelju Centra.

**V. ZAVRŠNE ODREDBE**

**Članak 5.**

Ovaj Pravilnik stupa na snagu osmog dana od dana objave na oglasnoj ploči Centra.

KLASA: 003-05/17-01/01

URBROJ: 2109-51-01-17-07

Čakovec, 31.05.2017.

Predsjednik Školskog odbora:

Dinka Žulić, mag.rehab.educ.

Ovaj Pravilnik objavljen je na oglasnoj ploči Centra dana 31.05.2017.godine, a stupio je na snagu dana 8.06.2017. godine.

Ravnateljica:

Dragica Benčik, dipl.def.